बारिश में खुले तार खतरनाक, बिजली चमके तो इलेक्ट्रॉनिक गैजेट न छुएं
नेशनल क्राइम रिकॉर्ड ब्यूरो के अनुसार, 2011 से 2020 तक एक लाख से अधिक लोगों की मौत इलेक्ट्रिक शॉक या करंट लगने से हुई है।
नई दिल्ली रेलवे स्टेशन पर साक्षी आहूजा की करंट लगने से जान चली गई। उन्होंने घुटनों तक पानी भरे एरिया से बचने के लिए जैसे ही बिजली का पोल पकड़ा, पूरे शरीर में करंट दौड़ गई।
केवल दिल्ली ही नहीं, देशभर में इलेक्ट्रक्यूशन यानी बिजली के कारण लोगों की मृत्यु होती है।
नेशनल क्राइम रिकॉर्ड ब्यूरो के अनुसार, 2011 से 2020 तक एक लाख से अधिक लोगों की मौत इलेक्ट्रिक शॉक या करंट लगने से हुई है। यानी हर साल 11 हजार और हर दिन 30 से अधिक लोगों की जान कंरट लगने से जा रही है। मध्यप्रदेश, राजस्थान और महाराष्ट्र जैसे बड़े राज्यों में हर साल बड़ी संख्या में ऐसी घटनाएं होती हैं।
केवल इंसान की जान ही नहीं, बल्कि जंगली जानवर और मवेशी भी इलेक्ट्रिक शॉक की वजह से मरते हैं। वाइल्ड लाइफ प्रोटेक्शन सोसाइटी ऑफ इंडिया की रिपोर्ट के अनुसार, 2010 से 2020 के दौरान 550 हाथियों की करंट लगने से मौत हुई है।
खबर में आगे बढ़ने से पहले इस पोल में अपनी राय दें
खुले तारों से सबसे ज्यादा खतरा 
बिजली का करंट लगने का सबसे बड़ा कारण खुले तार हैं। गली-मोहल्लों में एक ही पोल पर कई घरों के कनेक्शन होते हैं। उनके लूज कनेक्शन भी समय पर ठीक नहीं किए जाते। कई बार ये तार खुलकर लटकते रहते हैं। बारिश में पोल में करंट आने लगता है। अनजाने में भी अगर पोल को पकड़ लिया तो करंट लग जाता है।
बारिश में करंट लगने का सबसे ज्यादा रिस्क 
जुलाई से लेकर अक्टूबर तक यानी ज्यादातर बरसात के समय ही करंट लगने की घटनाएं होती हैं। खाली जगहों और सड़कों पर पानी भरने से पोल के नीचे का हिस्सा पानी में डूब जाता है। लो टेंशन वायर से करंट आने पर यह तेजी से फैलता है।
गीली त्वचा में इलेक्ट्रिक करंट तेज दौड़ता है 
घरों में अक्सर पेरेंट्स को आपने नंगे पैर बिजली का स्विच ठीक करने से मना करते हुए सुना होगा। ऐसा इसलिए होता है कि इलेक्ट्रिक करंट को सर्किट पूरा करने के लिए अर्थिंग मिल जाती है।
इसी तरह आप जब बारिश में भीग कर आते हैं और किसी स्विच को ऑन करते हैं तो आपकी स्किन इलेक्ट्रिक करंट को रोक नहीं पाती। जबकि स्किन ड्राई रहने पर हो सकता है केवल आपको झटका लगे। आपने इसे कपड़े प्रेस करते समय या गलती से किसी खुले तार से टच करते समय अनुभव किया होगा।
बिजली चमक रही हो तो वायरिंग को न छुएं 
जब बिजली चमकती हो तो एहतियातन इलेक्ट्रिक उपकरणों का इस्तेमाल नहीं करना चाहिए। इस दौरान घर में किसी तरह की वायरिंग या प्लंबिंग को नहीं छूना चाहिए। क्योंकि ऐसा करने से टेलीफोन लाइन और मेटल के पाइप में भी करंट आ जाता है।
बारिश में बच्चों को बाहर खेलने से रोकें 
बच्चों की गर्मी की छुटि्टयां खत्म हो रही हैं। बरसात के दौरान कई बार बच्चे स्कूल जाने या लौटते समय बिजली के पोल छू लेते हैं इससे उन्हें करंट लगने का डर रहता है। बच्चे बारिश में भीगने का आनंद लेते हैं।
नोएडा पॉवर कंपनी लिमिटेड के प्रवक्ता मनोज झा बताते हैं कि बरसात में बच्चों को लेकर एहतियात बरतनी चाहिए। पेरेंट्स को इस बात का ध्यान रखना चाहिए कि जहां बच्चे भीग रहे हैं वहां आसपास बिजली का कोई तार खुला तो नहीं। 
मिथ के कारण लोगों को अधिक करंट लगता है
कई लोग इस गलतफहमी में होते हैं कि घर में जो AC करंट आता है उससे करंट नहीं लगता। जबकि 7.5 वॉट और 120 वोल्ट के लैंप से भी इतना करंट लग सकता है जिससे किसी की जान जा सके।
बिजली मैकेनिक बताते हैं कि अधिकतर हादसे लापरवाही के कारण होते हैं। लोग खाली पैर ही किसी तार को छू लेते हैं या जिन टूल्स का इस्तेमाल करते हैं वो भी अच्छी क्वालिटी के नहीं होते। कई बार लोग घरों में घटिया क्वालिटी के वायर, स्विच, बॉक्स लगाते हैं। इनमें शार्ट सर्किट की सबसे बड़ी वजह भी यही होती है।